《天茁亭，为柳膺赋》
元代·张昱

侯门臭酒肉，穷居厌藜藿。赋分各有定，天胡为厚薄？

荒园灌数亩，亦足代耕穫。折葵助鼎俎，剪韭供春酌。

虽非八珍馔，其味良不恶。三牲安可常，一瓢易为乐。

古之志道者，粝食甘淡泊。造物茁此徒，于世宁妄作？

贤哉宋宇叹，美矣樊迟学。勿嫌食肉鄙，儒家贵俭约。

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。